ኢትዮጵያ በአፍሪካ ቀዳሚ የሚያደጋትን የባቡር መሰመር እየገነባች ነው -ጠቅላይ ሚኒስትር ኃይለማሪያም
ኢትዮጵያ እያካሄደች ያለችው የ1ሺ 500 ኪሎ ሜትር የባቡር መስመር ዝርጋታ በባቡር ትራንስፖርት ዘርፍ በአፍሪካ ቀዳሚ ስፍራ እንደሚያስቀምጣት ጠቅላይ ሚኒስትር ኃይለማሪያም ደሳለኝ አስታወቁ።ጠቅላይ ሚኒስትሩ ይህን ያሉት የአዋሽ- ኮምቦልቻ – ወልድያ -ሃራ ገበያ የ375 ኪሎ ሜትር የባቡር መስመር ግንባታን ለማስጀመር የሚያስችል የመሰረት ድንጋይ በኮምቦልቻ ከተማ ዛሬ ባስቀመጡበት ወቅት ነው።የባቡር መንገድ ፕሮጀክቱ ታዳሽ ሃይል የሚጠቀም በመሆኑ የአከባቢ ብከለትንና ለነዳጅ ይወጣ የነበረውን ከፍተኛ ወጪ የሚያድን ከመሆኑም በላይ ባጭር ጊዜ ውስጥ ከፍተኛ ጭነትን በመጓጓዝ ለአገሪቱ ልማት ቁልፍ ሚና እንደሚጫወት አብራርተዋል።የፕሮጀክቱን ግንባታ ከሁለት ዓመት በፊት ለመጀመር የታቀደ ቢሆንም በገንዘብ እጥረት ምክንያት ሊዘገይ ችሏል ያሉት ጠቅላይ ሚኒስትሩ አሁን ግን ከቱርክ ኤግዚም ባንክና   ከአውሮፓ ህብረት አባላገራት በተገኘ የገንዘብ ድጋፍ ሊጀመር መቻሉን አስረድተዋል።እንድ ጠቅላይ ሚኒስትር ኃይለማሪያም ገለጻ ለፕሮጄክቱ ማከናወኛ የተገኘው ገንዘብ የኢትዮጰያ የኢኮኖሚ ዲፕሎማሲ ውጤት መሆኑን ገልጸዋል ።የትራንስፖርት ሚኒስትሩ አቶ ወርቅነህ ገበየሁ በበኩላቸው ለባቡር መስመሩ ግንባታ 1ነጥብ 7 ቢሊየን ዶላር ወጪ የሚደረግ ሲሆን በሶስት ዓመት ተኩል ጊዜ ውስጥ ተጠናቆ ለአገልግሎት እንደሚበቃ ተናግረዋል።የጠቅላይ ሚኒስትሩ አመካሪ ሚኒስትርና የኢትዮጵያ ምድር ባቡር ኮርፖሬሽን የቦርድ ሰብሳቢ ዶክተር አርከበ ዕቁባይ በበኩላቸው ፕሮጄክቱ  ያፒ መርኬዚ በተባለ የቱርክ ኩባንያ የሚከናወነው ሲሆን ግንባታውም ሲጠናቀቅ አገሪቱን ከጎረቤት አገራት ወደቦች ጋር እንዲሁም የሰሜኑን የአገሪቱን ክፍል ከመሃል አገር ጋር  በቀላሉ ለማገናኘት ያስችላል ብለዋል።ባቡሩ በሰዓት 120 ኪሎ ሜትር ፍጥነት እንዲኖረው ተደርጎ ዲዛይን የተደረገ ሲሆን፤ በዓመት 750 ሺህ መንገደኞችንና 8 ነጥብ 5 ሚሊየን ቶን የሚመዝን እቃ የማጓጓዝ  አቅም እንዳለው አስረድተዋል።በ1ነጥብ5 ቢሊየን የአሜሪካን ዶላር ለሚገነባው የመቐለ-ወልዲያ-ሀራ ገበያ የባቡር መስመር ጠቅላይ ሚኒስትር ኃይለማርያም ባለፈው ሳምንት የመሰረት ድንጋይ ማስቀመጣቸው ይታወሳል ሲል ዋልታ ኢንፎርሜሽን ማዕከል ዘግቧል።